รัฐบาลไทย-ข่าวทำเนียบรัฐบาล-ปลัดกระทรวงยุติธรรม ประชุมติดตามการดำเนินงานตามแผนงานป้องกันและแก้ไขสถานการณ์ Covid-19 ภายในสถานที่ควบคุมของหน่วยงานในสังกัดกระทรวงยุติธรรม ครั้งที่ ๒๑/๒๕๖๔
วันอังคารที่ 8 มิถุนายน 2564
ปลัดกระทรวงยุติธรรม ประชุมติดตามการดําเนินงานตามแผนงานป้องกันและแก้ไขสถานการณ์ Covid-19 ภายในสถานที่ควบคุมของหน่วยงานในสังกัดกระทรวงยุติธรรม ครั้งที่ ๒๑/๒๕๖๔
ปลัดกระทรวงยุติธรรม ประชุมติดตามการดําเนินงานตามแผนงานป้องกันและแก้ไขสถานการณ์ Covid-19 ร่วมกับผู้บัญชาการเรือนจําในจังหวัดที่มีสถานการณ์การแพร่ระบาดของเชื้อไวรัสโคโรนา 2019
ในวันอังคารที่ ๘ มิถุนายน ๒๕๖๔ เวลา ๐๙.๐๐ น. ณ ห้องประชุม ๑ ชั้น ๒ กรมราชทัณฑ์ ศาสตราจารย์พิเศษวิศิษฏ์ วิศิษฏ์สรอรรถ ปลัดกระทรวงยุติธรรม ในฐานะผู้อํานวยการศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 ภายในสถานที่ควบคุมของหน่วยงานในสังกัดกระทรวงยุติธรรม เป็นประธานการประชุมติดตามการดําเนินงานตาม ๕ แผนงานการป้องกันและแก้ไขสถานการณ์ Covid-19 ภายในสถานที่ควบคุมของหน่วยงานในสังกัดกระทรวงยุติธรรม ครั้งที่ ๒๑/๒๕๖๔ โดยมีนายนิยม เติมศรีสุข รองปลัดกระทรวงยุติธรรม นายวัลลภ นาคบัว รองปลัดกระทรวงยุติธรรมและโฆษกศูนย์บริหารสถานการณ์ฯ พร้อมด้วย นายอายุตม์ สินธพพันธุ์ อธิบดีกรมราชทัณฑ์ และเจ้าหน้าที่ที่เกี่ยวข้อง เข้าร่วมประชุม ผ่านระบบการประชุมทางไกล (Video Conference) ร่วมกับผู้บัญชาการเรือนจําในจังหวัดที่มีสถานการณ์การแพร่ระบาดของเชื้อไวรัสโคโรนา 2019 (COVID-19)
โดยที่ประชุมได้รับทราบรายงานสถานการณ์การแพร่ระบาดของโรคติดเชื้อไวรัสโควิด-19 ในเรือนจําและทัณฑสถาน พบว่า มีเรือนจํา/ทัณฑสถานที่ไม่พบการแพร่ระบาดคงที่ จํานวน ๑๒๖ แห่ง พบการแพร่ระบาดจํานวน ๑๒ แห่งคงเดิม ซึ่งคาดว่าในเร็วๆ นี้จะมีจํานวนเรือนจํา/ทัณฑสถานที่ไม่พบการแพร่ระบาดเพิ่ม รวมถึงการเปลี่ยนสถานะจากเรือนจํา/ทัณฑสถานที่พบการแพร่ระบาดให้เป็นเรือนจําที่ไม่พบการแพร่ระบาดได้เพิ่ม ทั้งนี้ การดําเนินการทุกอย่างต้องเป็นไปตามแนวทางของกรมควบคุมโรค กระทรวงสาธารณสุข ซึ่งจะดําเนินการควบคู่ไปกับแผนการป้องกันเชื้อ รวมถึงการรักษาผู้ติดเชื้อ ให้ได้รับการรักษาอย่างรวดเร็ว ทั่วถึง และมีประสิทธิภาพ ตามมาตรฐานทางการแพทย์ทุกประการ ในส่วนของกรมพินิจและคุ้มครองเด็กและเยาวชน วันนี้ไม่พบผู้ป่วยรายใหม่ มีสถานพินิจฯ และศูนย์ฝึกและอบรมฯ ที่ไม่พบการแพร่ระบาดของโรค (สถานพินิจฯ สีขาว) จํานวน ๑๖ แห่ง
นอกจากนี้ กรมราชทัณฑ์ ได้ดําเนินการฉีดวัคซีน ให้แก่ผู้ต้องขังไปแล้ว ๑๗,๐๕๔ ราย ในเรือนจํา/ทัณฑสถาน จํานวน ๙ แห่ง (ข้อมูล ณ วันที่ ๗ มิถุนายน ๒๕๖๔) คือ เรือนจํากลางสมุทรปราการ ทัณฑสถานบําบัดพิเศษปทุมธานี เรือนจํากลางระยอง เรือนจํากลางนครปฐม เรือนจําพิเศษพัทยา โรงพยาบาลราชทัณฑ์ ทัณฑสถานหญิงกลาง เรือนจําพิเศษมีนบุรี และเรือนจําจังหวัดภูเก็ต ซึ่งการดําเนินการที่ผ่านมาเป็นไปด้วยความเรียบร้อย และมีเรือนจํา/ทัณฑสถานที่ได้รับวัคซีนไปแล้ว อยู่ระหว่างดําเนินการ ๗ แห่ง คือ เรือนจําอําเภอธัญบุรี สถานกักขังกลางจังหวัดปทุมธานี เรือนจํากลางนครศรีธรรมราช เรือนจํากลางชลบุรี เรือนจํากลางราชบุรี เรือนจํากลางสุราษฎร์ธานี และเรือนจําอําเภอไชยา
โดยมีเรือนจํา/ทัณฑสถานอีก จํานวน ๒๖ แห่ง ทั้งเรือนจําสีขาวในพื้นที่สีแดงเข้ม ได้แก่ เรือนจําจังหวัดปทุมธานี เรือนจําอําเภอธัญบุรี สถานกักขังกลางจังหวัดปทุมธานี เรือนจํากลางเพชรบุรี และเรือนจําสีขาวในพื้นที่สีแดง ที่จะดําเนินการฉีดให้แก่กลุ่มเป้าหมาย ได้แก่ ผู้ต้องขังกลุ่มเปราะบาง และผู้ต้องขังที่ไม่ติดเชื้อไวรัสโควิด-19 จากการยืนยันทางการแพทย์ ซึ่งจะได้รับการจัดสรรวัคซีนเพื่อฉีดให้กับผู้ต้องขังกลุ่มดังกล่าวเช่นเดียวกัน และเมื่อได้รับการจัดสรรวัคซีนเพิ่มเติมจะดําเนินการกระจายวัคซีนไปยังกลุ่มที่ยังไม่ได้รับการฉีด จนกระทั่งครอบคลุมทุกราย ซึ่งรวมถึงการดําเนินการฉีดวัคซีนเข็มที่ ๒ ในเรือนจํา/ทัณฑสถานที่มีการฉีดเข็มแรกไปแล้ว เพื่อเพิ่มภูมิคุ้มกันและให้วัคซีนสามารถทํางานได้อย่างเต็มประสิทธิภาพมากขึ้น